Oficialusis leidinys L 161 , 28/06/1988 p. 0003 - 0011

specialusis leidimas suomių kalba: skyrius 11 tomas 14 p. 0081

specialusis leidimas švedų kalba: skyrius 11 tomas 14 p. 0081



Tarybos sprendimas 1988 m. birželio 7 d. Bendrijos vardu priimantis Tarptautinės muitinės procedūrų supaprastinimo ir suderinimo konvencijos B.2 priedą (88/355/EEB) EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 28, 43 ir 235 straipsnius, atsižvelgdama į Komisijos pasiūlymą, atsižvelgdama į Europos Parlamento nuomonę [1], kadangi Sprendimu 75/199/EEB [2] Bendrija sudarė Tarptautinę muitinės procedūrų supaprastinimo ir suderinimo konvenciją; kadangi Tarptautinės muitinės procedūrų supaprastinimo ir suderinimo konvencijos priedų priėmimas veiksmingai padeda palengvinti ir plėtoti tarptautinę prekybą; kadangi Bendrija gali priimti B.2 priedą dėl vidaus vartojimui deklaruojamų prekių atleidimo nuo importo muitų ir mokesčių; tačiau kadangi priimant šį priedą, vis dėlto reikėtų padaryti tam tikras išlygas, atsižvelgiant į specifinius muitų sąjungos reikalavimus ir šiuo metu muitų teisės aktų srityje jau pasiektą suderinimo lygį, NUSPRENDĖ: 1 straipsnis Šiuo sprendimu Bendrijos vardu priimamas Tarptautinės muitinės procedūrų supaprastinimo ir suderinimo konvencijos B.2 priedas dėl vidaus vartojimui deklaruojamų prekių atleidimo nuo importo muitų ir mokesčių su bendrąja išlyga ir išlygomis dėl 3, 21, 28 ir 34 standartų bei 10, 16, 18, 19, 20, 23, 27, 29, 32, 33 ir 35 rekomenduojamų praktikų. Priedo B.2 tekstas kartu su išlygomis pridedamas prie šio sprendimo. 2 straipsnis Tarybos pirmininkas paskiria asmenį, įgaliotą pranešti Muitinių bendradarbiavimo tarybos Generaliniam Sekretoriui apie 1 straipsnyje nurodyto priedo priėmimą Bendrijos vardu kartu su tame straipsnyje nurodytomis išlygomis. Priimta Liuksemburge, 1988 m. birželio 7 d. Tarybos vardu Pirmininkas M. Bangemann [1] OL C 167, 1968 8 27. [2] OL L 100, 1975 4 21, p. 1. -------------------------------------------------- B.2 PRIEDAS PRIEDAS DĖL VIDAUS VARTOJIMUI DEKLARUOJAMŲ PREKIŲ ATLEIDIMO NUO IMPORTO MUITŲ IR MOKESČIŲ ĮVADAS Daugelyje šalių kyla poreikis tam tikras prekes, kurių atžvilgiu atlikti muitinės formalumai vidaus vartojimui, atleisti nuo importo muitų ir mokesčių, nesvarbu, kokiai įprastai tarifinei klasifikacijai jos priskiriamos ar koks yra įprastinis apmokestinimas, jei jos yra importuotos tam tikromis aplinkybėmis ir tam tikriems tikslams. Šis atleidimas gali būti numatytas muitų tarife arba nustatytas atskiruose įstatymuose ar kituose teisės aktuose. Nuo muitų ir mokesčių gali būti atleidžiama dėl filantropinių ar humanitarinių priežasčių, arba teisingumo vardan. Taip gali būti siekiama skatinti švietimo, mokslo ir kultūros plėtrą ar harmoningus tarptautinius santykius; nuo muitų ir mokesčių gali būti atleidžiama tiesiog dėl administracinių priežasčių, siekiant išvengti surenkamoms sumoms neproporcingų išlaidų. Kartais atleidžiant nuo muitų ir mokesčių taip pat reikia atsižvelgti ir į ekonomines aplinkybes. Minėtas atleidimas yra galutinis, jei prekės paimamos vartoti viduje ir joms nėra taikoma muitinės procedūra, kurios metu tik sąlyginai atleidžiama nuo importo muitų ir mokesčių. Tačiau nors atleidimas yra galutinis, paprastai reikia įvykdyti tam tikras sąlygas, ir šiai lengvatai bent jau kurį laiką gali būti taikomi įvairūs apribojimai: naudojimas tik patvirtintiems tikslams, draudimas parduoti ir t. t. Gali būti atleidžiama ir nuo importo muitų, ir nuo importo mokesčių, arba tam tikrais atvejais – tik nuo muitų. Šiame priede nepateikiamas išsamus visų šalių teikiamų įvairių atleidimų sąrašas. Jis neapima, inter alia, reimportuojamų tokio paties pavidalo prekių, laivuose, lėktuvuose ir tarptautiniuose traukiniuose suvartojamų prekių ar keliautojų bagaže esančių prekių. Jis taip pat neapima tarifų lengvatų, nesvarbu, ar jos suteiktos vienašališkai, ar pagal dvišalius ar daugiašalius susitarimus. SĄVOKŲ APIBRĖŽIMAI Šiame priede: a) "atleidimas nuo importo muitų ir mokesčių" – tai vidaus vartojimui skirtų prekių, neapmokestinamų importo muitais ir mokesčiais, muitinės formalumai, nesvarbu, kokiai įprastai tarifinei klasifikacijai jos priskiriamos ar koks yra įprastinis apmokestinimas, jei jos yra importuotos tam tikromis aplinkybėmis ir tam tikriems tikslams; b) "muitinės formalumai vidaus vartojimui" – tai muitinės procedūra, kuri nustato, kad importuotos prekės gali nuolat pasilikti muitų teritorijoje. Vykdant šią procedūrą reikia sumokėti visus apskaičiuotus importo muitus ir mokesčius bei atlikti visus privalomus muitinės formalumus; c) "importo muitai ir mokesčiai" – tai muitai ir visi kiti mokesčiai bei rinkliavos, renkami importuojant prekes arba susiję su prekių importu, išskyrus mokesčius ir rinkliavas, kurių dydis neviršija apytikslių paslaugų suteikimo išlaidų; d) "muitai" – tai muitų tarife nustatyti muitai, taikomi į muitų teritoriją įvežamoms prekėms; e) "garantija" – tai muitinei priimtina jos atžvilgiu prisiimtų įsipareigojimų įvykdymo užtikrinimo priemonė; f) "asmuo" – tai fiziniai ir juridiniai asmenys, išskyrus atvejus, kai tai neatitinka konteksto. PRINCIPAI 1. Standartas Vidaus vartojimui deklaruojamų prekių atleidimą nuo importo muitų ir mokesčių reglamentuoja šio priedo nuostatos. 2. Standartas Nacionaliniuose teisės aktuose nurodomos aplinkybės ir atvejai, kai prekės atleidžiamos nuo importo muitų ir mokesčių, bei reikalavimai, kuriuos reikia įvykdyti, kad būtų suteiktas toks atleidimas. 3. Standartas Nuo importo muitų ir mokesčių gali būti atleidžiamos ne tik tiesiogiai iš užsienio importuotos prekės, bet ir prekės, kurioms taikomos kitos muitinės procedūros. 4. Rekomenduojama praktika Išskyrus atvejus, kai tarptautiniuose dokumentuose numatyti abipusiškumo reikalavimai, nuo importo muitų ir mokesčių turėtų būti atleidžiama nepriklausomai nuo prekių kilmės šalies ar šalies, iš kurios jos yra atvežtos. FORMALUMAI a) Išankstinis leidimas 5. Standartas Nacionaliniuose teisės aktuose nurodomi atvejai, kai reikalingas išankstinis leidimas norint atleisti nuo importo muitų ir mokesčių, bei paskiriamos institucijos, kurioms suteikti įgaliojimai suteikti tokį leidimą. 6. Rekomenduojama praktika Atvejų, kai reikalingas išankstinis leidimas norint atleisti nuo importo muitų ir mokesčių, turėtų būti kuo mažiau. b) Deklaracija 7. Standartas Nacionaliniuose teisės aktuose nurodomos sąlygos, pagal kurias kompetentingai muitinės įstaigai pateikiamos prekės, kurias galima atleisti nuo importo muitų ir mokesčių, bei prekių deklaracija. 8. Rekomenduojama praktika Kai reikalaujama prekių deklaracijos, naudojama forma turėtų būti ta, kuri paprastai naudojama vidaus vartojimui skirtų prekių deklaracijai. c) Garantija 9. Standartas Garantijos, kuri pateikiama dėl prekių atleidimo nuo importo muitų ir mokesčių (jei ją reikia pateikti), rūšis nustatoma nacionaliniuose teisės aktuose arba ją nustato muitinės, vadovaudamosi nacionaliniais teisės aktais. 10. Rekomenduojama praktika Jei garantijos reikalaujama siekiant užtikrinti, kad bus įvykdytos visos nustatytos atleidimo nuo importo muitų ir mokesčių sąlygos, muitinėms turėtų užtekti vien rašytinio įsipareigojimo. 11. Rekomenduojama praktika Jei tam tikrais atvejais kaip garantiją reikalaujama pateikti depozitą ar suteikti garantiją, suma turėtų būti kuo mažesnė ir neturėtų būti didesnė už importo muitų ir mokesčių sumą, kurią reikėtų sumokėti, jei prekės nebūtų nuo jų atleistos. 12. Standartas Jei garantija buvo pateikta, jos atsisakoma kiek įmanoma greičiau po to, kai muitinė įsitikina, kad per nurodytą laikotarpį buvo tinkamai įvykdytos visos sąlygos, pagal kurias prekės buvo atleistos nuo importo muitų ir mokesčių. TAIKYMO SRITIS Atvejai, kuriems taikomi tarptautiniai dokumentai 13. Rekomenduojama praktika Šiuose tarptautiniuose dokumentuose nurodytos prekės turėtų būti atleidžiamos nuo importo muitų ir mokesčių arba atitinkamai tik nuo muitų pagal juose nurodytas sąlygas: a) prekės, nurodytos UNESCO sutarties dėl švietimo, mokslo ir kultūros priemonių importo prieduose (Niujorkas, 1950 m. lapkričio 22 d.) ir jos protokole (Nairobis, 1976 m. lapkričio 26 d.) bei UNESCO susitarime dėl švietimo, mokslo ir kultūros vaizdo ir garso priemonių tarptautinės cirkuliacijos palengvinimo (Beirutas, 1948 m.); b) įranga ar medžiagos, nurodytos Tarptautinės civilinės aviacijos konvencijos (Čikaga, 1944 m. gruodžio 7 d.) 9 priedo (7 leidimas) 4.39 ir 4.41 rekomenduojamose praktikose; c) nedidelės vertės komerciniai pavyzdžiai ir reklaminė medžiaga, nurodyta Tarptautinėje konvencijoje dėl komercinių pavyzdžių ir reklaminės medžiagos importo palengvinimo (Ženeva, 1952 m. lapkričio 7 d.); d) turizmo informaciniai dokumentai ir medžiaga, nurodyta Konvencijos dėl muitinės formalumų, susijusių su turizmo informacinių dokumentų ir medžiagos importu, palengvinimo turizmui papildomame protokole (Niujorkas, 1954 m. birželio 4 d.); e) produktai, nurodyti Muitinių konvencijos dėl prekių, skirtų pateikti ar naudoti parodose, mugėse, susitikimuose ar panašiuose renginiuose, importo palengvinimo 6 ir 7 straipsniuose (Briuselis, 1961 m. birželio 8 d.); f) prekės, importuojamos naudojantis diplomatinėmis ar konsulinėmis privilegijomis, kaip nustatyta Vienos konvencijose dėl diplomatinių santykių (1961 m. balandžio 18 d.) ir konsulinių santykių (1963 m. balandžio 24 d.). Susitariančiosios Šalys yra kviečiamos apsvarstyti galimybę prisijungti prie pirmiau minėtų tarptautinių dokumentų. Komercinės vertės neturintys pavyzdžiai 14. Standartas Komercinės vertės neturintys pavyzdžiai (nedidelės vertės komerciniai pavyzdžiai, kaip nustatyta Tarptautinėje konvencijoje dėl komercinių pavyzdžių ir reklaminės medžiagos importo palengvinimo (Ženeva, 1952 m. lapkričio 7 d.)) atleidžiami nuo importo muitų ir mokesčių, jiems netaikomi ekonominiai draudimai ar apribojimai. 15. Rekomenduojama praktika Komercinės vertės neturinčiais pavyzdžiais turėtų būti laikomi: a) tokio dydžio žaliavos ir produktai, kad jie naudingi tik demonstravimo tikslams; b) prie kortelių pritvirtintos nevertingų medžiagų dalys ar kaip įprasta prekyboje pateikiami pavyzdžiai, jei jų yra ne daugiau kaip po vieną kiekvieno dydžio ar rūšies; c) žaliavos ir produktai bei jų dalys, kurie, išskyrus demonstravimą, yra nenaudingi dėl to, kad yra padalinti, perforuoti, negrįžtamai pažymėti ar kaip nors kitaip veiksmingai padaryti nenaudingais; d) produktai, kurie negali būti laikomi komercinės vertės neturinčiais pavyzdžiais pagal a-c punktus, susidedantys iš: i) nekomplektuojamų prekių, kurių individuali vertė neviršija 5 JAV dolerių, jei jų nėra daugiau kaip po vieną kiekvienos rūšies ar kokybės pavyzdžių; ii) komplektuojamų prekių, kurių individuali vertė neviršija 5 JAV dolerių, net jei jos visiškai ar iš dalies susideda iš tokios pačios rūšies ar kokybės pavyzdžių, jei dėl jų kiekio ir pateikimo būdo jos gali būti naudojamos tik kaip pavyzdžiai. Žmogaus terapinės medžiagos, kraujo grupės ir audinių tipo nustatymo reagentai 16. Rekomenduojama praktika Nuo importo muitų ir mokesčių turėtų būti atleidžiamos bei ekonominiai draudimai ar apribojimai turėtų būti netaikomi tokioms medžiagoms, jei jos siunčiamos į kompetentingų institucijų patvirtintas institucijas ar laboratorijas: a) žmogiškosios kilmės terapinėms medžiagoms; žmogaus kraujui ir iš jo išvestinėms medžiagoms (visam kraujui, išgarintai plazmai, albuminui, gama-globulinui, fibrinogenui); kūno organams; b) žmogiškosios, gyvūninės, augalinės ar kitokios kilmės kraujo grupės nustatymo reagentams; ir c) žmogiškosios, gyvūninės, augalinės ar kitokios kilmės audinių tipo nustatymo reagentams. Perkraustomi daiktai, importuojami keičiant gyvenamąją vietą 17. Standartas Fiziniam asmeniui ar jo šeimos nariams priklausantys perkraustomi daiktai, importuojami jiems keliantis gyventi į importo šalį, atleidžiami nuo importo muitų ir mokesčių, jiems netaikomi ekonominiai draudimai ar apribojimai. 18. Rekomenduojama praktika 17 standarte sąvoka "perkraustomi daiktai" turėtų būti suprantama kaip apimanti pirmiausia: a) baldus ir apstatymo reikmenis; b) namų apyvokos ir vaizdo bei garso įrangą; c) asmeninius daiktus; d) privačiam naudojimui skirtas transporto priemones, pavyzdžiui, motorines transporto priemones ir jų priekabas, dviračius, motociklus, namelius-autopriekabas, pramoginius laivus ir lengvus lėktuvus; e) paprastai laikomas namų ūkio atsargas; f) kolekcijas; g) naminius gyvūnus ir balnojamus žirgus; ir h) gyvenamąją vietą keičiančių asmenų darbui, prekybai ar profesijai būtiną įrangą, išskyrus pramonines, komercines ar žemės ūkio mašinas ar įrangą. Pastaba Kai kuriose šalyse nuo importo muitų ir mokesčių atleidžiamos bei ekonominiai draudimai ar apribojimai netaikomi pramoninėms, komercinėms ar žemės ūkio mašinoms ar įrangai, kurią fiziniai asmenys importuoja dėl to, kad į importo šalį perkeliama jų įmonė. 19. Rekomenduojama praktika 17 standarte numatytas atleidimas neturėtų būti saistomas labiau ribojančiomis sąlygomis nei šios: a) kad daiktų rūšis, skaičius ir vertė atitiktų konkrečias aplinkybes; b) kad tuo atveju, kai asmenys grįžta į importo šalį, būtų nustatytas atitinkamas gyvenimo užsienyje laikotarpis. Šis laikotarpis neturėtų būti ilgesnis kaip vieneri metai; c) kad užsienyje perkraustomi daiktai importuotojui ar jo šeimos nariams būtų priklausę, ar jie būtų juos valdę ir jais naudojęsi priimtiną laikotarpį, išskyrus namų ūkio atsargas. Šis laikotarpis neturėtų būti ilgesnis kaip šeši mėnesiai, išskyrus atvejus, kai už perkraustomus daiktus reikėtų sumokėti didelius importo muitus ir mokesčius. Tokiais atvejais šis laikotarpis neturėtų būti ilgesnis kaip vieneri metai; d) kad nuo muitų ir mokesčių atleisti perkraustomi daiktai ir toliau priimtiną laikotarpį po importo priklausytų importuotojui ar jo šeimos nariams, arba jie juos valdytų ir jais naudotųsi, išskyrus namų ūkio atsargas. Šis laikotarpis neturėtų būti ilgesnis kaip šeši mėnesiai, išskyrus atvejus, kai už perkraustomus daiktus reikėtų sumokėti didelius importo muitus ir mokesčius. Tokiais atvejais šis laikotarpis neturėtų būti ilgesnis kaip vieneri metai; e) kad perkraustomi daiktai būtų importuoti per atitinkamą laikotarpį nuo tos dienos, kai importuotojas įsikuria importo šalyje. Šis laikotarpis neturėtų būti trumpesnis kaip šeši mėnesiai; f) kad bet kokie alkoholiniai gėrimai ir tabako produktai neviršytų nacionaliniuose teisės aktuose nustatytų kiekių; g) kad importuotojas pateiktų visų importuojamų daiktų sąrašą. Baldai ir namų apyvokos daiktai antrajai gyvenamajai vietai įrengti 20. Rekomenduojama praktika Vadovaujantis nacionaliniuose teisės aktuose nustatytomis sąlygomis, nuo importo muitų ir mokesčių turėtų būti atleidžiami bei ekonominiai draudimai ar apribojimai turėtų būti netaikomi baldams ir namų apyvokos daiktams, kuriuos importuoja antrąją gyvenamąją vietą norintis įsirengti asmuo, kuris turi įprastinę gyvenamąją vietą kitoje šalyje. Pastaba Atleidimui nuo muitų ir mokesčių paprastai taikomos šios sąlygos: a) baldus ir namų apyvokos daiktus: 1) atitinkamas asmuo jau turėjo būti naudojęs priimtiną laikotarpį; 2) reikia importuoti norint įrengti antrąją gyvenamąją vietą, jie skirti privataus asmens ir jo šeimos narių, gyvenančių kartu su juo buvimo antrojoje gyvenamojoje vietoje metu, asmeniniam naudojimui; 3) kurie savo rūšimi ir kiekiu turi atitikti įprastinį aptariamos antrosios gyvenamosios vietos apstatymą; 4) atitinkamas asmuo turi valdyti priimtiną laikotarpį; b) nuo muitų ir mokesčių gali būti atleidžiama tik vieną kartą vienai ir tai pačiai antrajai gyvenamajai vietai; c) antroji gyvenamoji vieta turi priklausyti atitinkamam asmeniui nuosavybės teise arba jis turi ją nuomotis priimtiną laikotarpį. Kraitis ir vestuvių dovanos 21. Standartas Nuo importo muitų ir mokesčių atleidžiama bei ekonominiai draudimai ar apribojimai netaikomi užsienyje gyvenančio asmens, kuris keliasi gyventi į importo šalį arba tuokiasi su toje šalyje jau gyvenančiu asmeniu, kraičiui ir vestuvių dovanoms. 22. Standartas Kraitis ir vestuvių dovanos apima: a) patalynę ir rūbus, nesvarbu, ar jie nauji, ar ne, kurie skirti atitinkamo asmens asmeniniam naudojimui ar naudojimui jo namų ūkyje; b) bet kokius daiktus, paprastai dovanojamus vestuvių proga. 23. Rekomenduojama praktika 21 standarte numatytas atleidimas neturėtų būti saistomas labiau ribojančiomis sąlygomis nei šios: a) kad atitinkamas asmuo būtų gyvenęs užsienyje atitinkamą laikotarpį. Šis laikotarpis neturėtų būti ilgesnis kaip vieneri metai; b) kad prekės būtų importuotos ne anksčiau kaip likus trims mėnesiams iki nustatytos vestuvių datos ir ne vėliau kaip po šešių mėnesių po vestuvių; c) kad asmeniui, kurio prekės buvo atleistos nuo muitų ir mokesčių, ir toliau priimtiną laikotarpį po importo priklausytų šis kraitis ar vestuvių dovanos, arba jis tas prekes valdytų. Paprastai šis laikotarpis neturėtų būti ilgesnis kaip vieneri metai; d) kad daiktai būtų skirti poros asmeniniam naudojimui; e) kad bet kokie alkoholiniai gėrimai ir tabako produktai neviršytų nacionaliniuose teisės aktuose nustatytų kiekių; f) kad būtų pateiktas visų importuojamų prekių sąrašas su visais muitinių reikalaujamais patvirtinamaisiais dokumentais. Švietimo įstaigas lankančių asmenų asmeniniai daiktai ir mokslo reikmenys 24. Standartas Nuo importo muitų ir mokesčių atleidžiami bei ekonominiai draudimai ar apribojimai netaikomi paprastai užsienyje gyvenančių asmenų, kurie yra tinkamai įregistruoti dieninių studijų moksleiviais ar studentais importo šalies švietimo įstaigoje, asmeniniams daiktams ir mokslo reikmenims. 25. Rekomenduojama praktika 24 standarte numatytas atleidimas neturėtų būti saistomas labiau ribojančiomis sąlygomis nei šios: a) kad prekės būtų skirtos atitinkamo asmens asmeniniam naudojimui; b) kad būtų pateiktas visų importuojamų prekių sąrašas su visais muitinių reikalaujamais patvirtinamaisiais dokumentais. Paveldėti daiktai 26. Standartas Nuo importo muitų ir mokesčių atleidžiami bei ekonominiai draudimai ar apribojimai netaikomi daiktams, kuriuos paveldėjo asmuo, velionio mirties metu turėjęs pagrindinę gyvenamąją vietą importo šalyje, jei tokie daiktai buvo skirti velionio asmeniniam naudojimui. 27. Rekomenduojama praktika 26 standarte numatytas atleidimas neturėtų būti saistomas labiau ribojančiomis sąlygomis nei šios: a) kad mirties metu velionis būtų gyvenęs užsienyje; b) kad daiktai būtų importuoti per vienerius metus nuo tos dienos, kai atitinkamas asmuo įgijo teisę jais disponuoti; c) kad asmeniui, kurio daiktai buvo atleisti nuo muitų ir mokesčių, ir toliau priimtiną laikotarpį po importo priklausytų paveldėti daiktai arba jis tuos daiktus valdytų. Paprastai šis laikotarpis neturėtų būti ilgesnis kaip vieneri metai; d) kad bet kokie alkoholiniai gėrimai ir tabako produktai neviršytų nacionaliniuose teisės aktuose nustatytų kiekių; e) kad būtų pateiktas visų importuojamų prekių sąrašas su visais muitinių reikalaujamais patvirtinamaisiais dokumentiniais įrodymais. Asmeninės dovanos 28. Standartas Nuo importo muitų ir mokesčių atleidžiamos bei ekonominiai draudimai ar apribojimai netaikomi asmeninėms dovanoms (išskyrus alkoholį, alkoholinius gėrimus ir tabako produktus), kurių bendra vertė, nustatyta remiantis siuntimo šalies mažmeninėmis kainomis, neviršija 25 JAV dolerių. Jei tuo pačiu metu tas pats siuntėjas tam pačiam adresatui išsiunčia keletą siuntų, bendra vertė apskaičiuojama sudedant visų šių siuntų vertę. Pastaba Dovana paprastai laikoma asmenine, jei: a) užsienyje gyvenantis privatus asmuo ją siunčia privačiam asmeniui ar ji yra siunčiama pirmojo privataus asmens vardu; b) ji yra proginė ir c) ją sudaro tik prekės, skirtos adresato ar jo šeimos asmeniniam naudojimui, ir importuojamų prekių yra tiek bei jos yra tokio pobūdžio, kad siunta yra akivaizdžiai nekomercinio pobūdžio. Labdaros ar filantropinėms organizacijoms siunčiamos prekės 29. Rekomenduojama praktika Nuo importo muitų ir mokesčių turėtų būti atleidžiamos bei ekonominiai draudimai ar apribojimai turėtų būti netaikomi būtiniausiems dalykams (pavyzdžiui, maisto produktams, vaistams, rūbams ir antklodėms), kurie kaip dovanos siunčiami patvirtintai organizacijai, kad ši juos nemokamai išdalintų skurstantiems asmenims ar jie būtų išdalinti su jos priežiūra. Apdovanojimai 30. Rekomenduojama praktika Nuo importo muitų ir mokesčių turėtų būti atleidžiamos bei ekonominiai draudimai ar apribojimai turėtų būti netaikomi: a) apdovanojimams, kuriuos užsienio Vyriausybės įteikia importo šalyje gyvenantiems asmenims; b) objets d'art, trofėjams, medaliams ir panašiems daiktais, kurie įteikiami importo šalyje gyvenantiems asmenims kaip varžybų prizai ar kaip apdovanojimai už drąsius ar pasiaukojimo poelgius, arba jei tokius daiktus dovanoja užsienio institucijos ar nepelno organizacijos, kad dėl tų pačių priežasčių importo šalyje įteiktų juos toje šalyje gyvenantiems asmenims, jei pateikiami visi muitinių reikalaujami patvirtinamieji dokumentai; Karių kapinių statybos, tvarkymo ar puošybos medžiagos; karstai, laidojimo urnos ir puošiantys laidojimo reikmenys 31. Rekomenduojama praktika Nuo importo muitų ir mokesčių turėtų būti atleidžiama bei ekonominiai draudimai ar apribojimai turėtų būti netaikomi: a) importo šalies kompetentingų institucijų patvirtintų organizacijų importuojamoms prekėms, kurios skirtos karių kapinių statybai, tvarkymui ar puošybai; b) karstams, kuriuose yra velionių kūnai, ir urnoms, kuriose yra velionių pelenai, bei gėlėms, vainikams ir kitiems juos lydintiems puošybos daiktams; c) gėlėms, vainikams ir kitiems puošybos daiktams, kuriuos vežasi laidotuvių dalyviai, atvykstantys į importo šalį papuošti kapų. Dokumentai ir kiti komercinės vertės neturintys daiktai 32. Rekomenduojama praktika Nuo importo muitų ir mokesčių turėtų būti atleidžiamos bei ekonominiai draudimai ar apribojimai turėtų būti netaikomi siuntoms, kuriose yra toliau išvardytų daiktų, kai jos dėl savo kiekio ar pobūdžio akivaizdžiai neturi komercinės vertės: a) užsienio Vyriausybių ir oficialių tarptautinių organizacijų leidinių; b) užsienio Vyriausybių išleistų spausdintų formų; c) užsienio piliečiams skirtų balsavimo dokumentų; d) importo šalies viešosioms tarnyboms nemokamai siunčiamų dokumentų; e) daiktų, kurie importo šalies teismams ar kitoms oficialioms institucijoms turi būti pateikti kaip įrodymai ar panašiais tikslais; f) spausdintų cirkuliarų dėl importo šalies viešosioms tarnyboms ar bankams adresuotų dokumentų; g) užsienyje įsteigtų bankų vertybinių popierių užsienio valiuta, čekių knygelių ir kelionės čekių; h) užsienyje įsteigtų bendrovių parengtų ataskaitų, pranešimų ir raštų; ij) tarptautiniam pasikeitimui informacija įrašytų žinių, pavyzdžiui, pažymėtų kortelių, garso įrašų, magnetinių juostų, mikrofišų, mikrofilmų ir magnetinių diskų; k) importo šalies prekybos rūmų leidinių; l) planų, techninių brėžinių, pažymėtų piešinių, specifikacijų ir kitų dokumentų, kurie importuojami tik siekiant pateikti užsienyje užsakymą arba dalyvauti importo šalyje skelbiamuose konkursuose ar kvietimuose pateikti pasiūlymus; m) importo šalies institucijoms, kurios saugo autorines teises arba pramoninę ar komercinę nuosavybę, pateikiamų dokumentų, susijusių su prekių ženklais, modeliais ar dizainu, ir patentinių paraiškų; n) užsienyje esančių transporto ir kelionių įmonių spausdintų formų ir bilietų, siunčiamų jų biurams ir atstovybėms importo šalyje; o) spausdintų formų ir bilietų, važtaraščių, transporto važtaraščių ir kitų vykdomųjų komercinių dokumentų; p) spaudos agentūroms arba laikraščių ar periodinių leidinių leidėjams siunčiamų spaudos nuotraukų ir stereotipinių šablonų spaudos nuotraukoms. Religinės paskirties daiktai 33. Rekomenduojama praktika Nuo importo muitų ir mokesčių turėtų būti atleidžiami bei ekonominiai draudimai ar apribojimai turėtų būti netaikomi religinėms apeigoms naudojamiems daiktams, atsižvelgiant į nacionaliniuose teisės aktuose nustatytas sąlygas. Bandymams importuojami produktai 34. Standartas Nuo importo muitų ir mokesčių atleidžiami bei ekonominiai draudimai ar apribojimai netaikomi bandymams importuojamiems produktams, jei importuojami kiekiai neviršija tik bandymams reikalingų kiekių ir jei: a) šie produktai bandymų metu bus visiškai sunaudoti; b) net jei ir nebūtų sunaudoti, jie bus be papildomų išlaidų reeksportuoti, sunaikinti ar padaryti komerciškai beverčiais taikant oficialią priežiūrą. Pervežamų prekių apsaugos produktai ir medžiagos 35. Rekomenduojama praktika Nuo importo muitų ir mokesčių turėtų būti atleidžiamos bei ekonominiai draudimai ar apribojimai turėtų būti netaikomi pakavimo medžiagoms (šiaudams, popieriui, stiklo pluoštui, medžio drožlėms ir t. t.) ir įvairiems kitiems produktams, pavyzdžiui, virvėms, popieriui ir kartonui, kurie naudojami sukrauti ir apsaugoti prekes pervežimo metu. Pašarai pervežamiems gyvūnams 36. Rekomenduojama praktika Nuo importo muitų ir mokesčių turėtų būti atleidžiami bei ekonominiai draudimai ar apribojimai turėtų būti netaikomi importuojamų gyvūnų pašarams, kurie skirti sunaudoti pervežimo metu. INFORMACIJA APIE ATLEIDIMĄ 37. Standartas Muitinės užtikrina, kad visa atitinkama informacija apie atleidimą nuo importo muitų ir mokesčių būtų lengvai prieinama kiekvienam suinteresuotam asmeniui. -------------------------------------------------- Bendrijos pareiškiami komentarai ir išlygos dėl Tarptautinės muitinės procedūrų supaprastinimo ir suderinimo konvencijos B.2 priedo 1. Bendroji išlyga (bendroji pastaba) "Bendrijos teisės aktai iš esmės apima šio priedo nuostatas. Tačiau prireikus valstybės narės pareiškia savo pačių išlygas, kai Bendrijos teisės aktai suteikia joms galimybę tam tikrais atvejais išsaugoti savo nacionalines nuostatas." 2. 3 standartas "Bendrijos teisė numato galimybę neatleisti nuo muitų ir mokesčių tų laisvai apyvartai deklaruojamų prekių, kurioms taikoma kita muitinės procedūra. Ši išimtis taikoma tik į laisvą apyvartą išleidžiamoms nedidelės vertės siuntoms." 3. 10 rekomenduojama praktika "Tam tikrais atvejais nuo muitų ir mokesčių atleidžiama, jei atitinkamas asmuo įsipareigoja laikytis tam tikrų sąlygų (pavyzdžiui, pats faktiškai įsikurti Bendrijoje ar pateikti jo prašymą atleisti nuo muitų ir mokesčių patvirtinantį dokumentą). Prie šio įsipareigojimo pridedama garantija, kurios rūšį ir dydį nustato kompetentingos institucijos." 4. 16 rekomenduojama praktika "Atitinkamų medžiagų importas skirtas komercinei veiklai nuo muitų ir mokesčių neatleidžiamas." 5. 18 rekomenduojama praktika "Bendrijos teisės aktai nuo muitų ir mokesčių neatleidžia šių daiktų: a) alkoholio produktų; b) tabako ar tabako produktų; c) komercinių transporto priemonių; d) prekybai ar profesijai vykdyti naudojamų daiktų, išskyrus nešiojamas taikomųjų ar laisvųjų menų priemones." 6. 19 rekomenduojama praktika "Nustatomas 12 mėnesių laikotarpis, per kurį asmuo turi išsaugoti aptariamų daiktų nuosavybės teisę ar juos valdyti." 7. 20 rekomenduojama praktika "Bendrijos teisės aktai nenumato, kad iš ne Europos Bendrijos šalių importuotos prekės antrajai gyvenamajai vietai įrengti atleidžiamos nuo pridėtinės vertės mokesčio." 8. 21 standartas "Nuo pridėtinės vertės mokesčio(1) atleidžiamos dovanos, kurių kiekvienos vertė neviršija 200 ekiu. Tačiau valstybės narės gali atleisti nuo šio mokesčio dovanas, kurių vertė yra didesnė kaip 200 ekiu, jei kiekvienos nuo šio mokesčio atleistos dovanos vertė neviršija 1000 ekiu. Nuo importo muitų atleidžiamos dovanos, kurių kiekvienos vertė neviršija 1000 ekiu." (Taip pat žiūrėti išlygą dėl 23 rekomenduojamos praktikos.) 9. 23 rekomenduojama praktika "Bendrijos teisės aktai nenumato, kad nuo muitų ir mokesčių atleidžiami alkoholio produktai, tabakas ar tabako produktai. Išimtinėmis aplinkybėmis nuo muitų ir mokesčių atleidžiamos tik prekės, išleistos į laisvą apyvartą: - ne anksčiau kaip likus dviems mėnesiams iki nustatytos vestuvių datos (tokiu atveju nuo muitų ir mokesčių atleidžiama tik pateikus atitinkamą garantiją, kurios rūšį ir dydį nustatyto kompetentingos institucijos), ir - ne vėliau kaip po keturių mėnesių po vestuvių datos." 10. 27 rekomenduojama praktika "Bendrijos teisės aktai nuo muitų ir mokesčių neatleidžia šių daiktų: a) alkoholio produktų; b) tabako ar tabako produktų; c) komercinių transporto priemonių; d) prekybai ar profesijai vykdyti naudojamų daiktų, kurių velioniui reikėjo prekybai ar profesijai vykdyti, išskyrus nešiojamas taikomųjų ar laisvųjų menų priemones; e) žaliavų atsargų ir baigtų ar nebaigtų produktų; f) gyvulininkystės ir žemės ūkio produktų atsargų, viršijančių įprastus šeimos reikalavimus atitinkančius kiekius." 11. 28 standartas "Bendrijos teisės aktai nuo muitų ir mokesčių atleidžia mažas nekomercinio pobūdžio siuntas sudarančias prekes, kurių bendra vertė neviršija 45 ekiu, kurias vienas privatus asmuo be užmokesčio siunčia kitam privačiam asmeniui, gyvenančiam Bendrijos muitų teritorijoje. Greta tabakui, alkoholiui ir alkoholiniams gėrimams taikomų kiekybinių apribojimų, Bendrijos teisės aktai nustato tokius didžiausius importuojamos kavos, arbatos, kvepalų ir tualetinio vandens kiekius, kuriems taikomos mokesčių lengvatos: kavos: | 500 gramų | arba kavos ekstraktų ir esencijų: | 200 gramų | arbatos: | 100 gramų | arba arbatos ekstraktų ir esencijų: | 40 gramų | kvepalų: | 50 gramų | arba tualetinio vandens: | 0,25 litro" | 12. 29 rekomenduojama praktika "Rekomenduojamojoje praktikoje minimos prekės atleidžiamos nuo importo muitų, jei tai nesukelia piktnaudžiavimo konkurencija ar didelio jos iškraipymo. Bendrijos teisės aktai nustato, kad importo metu nuo muitų ir mokesčių neatleidžiamos šios prekės: a) alkoholio produktai; b) tabakas ar tabako produktai; c) kava ir arbata; d) motorinės transporto priemonės, išskyrus greitosios pagalbos mašinas." 13. 32 rekomenduojama praktika "a ir b punktuose nurodytos veiklos atžvilgiu Bendrijos teisės aktai nustato, kad nuo muitų ir mokesčių atleidžiami nemokamai siunčiami ar platinami dokumentai. Bendrijos teisės aktuose nenumatoma šios rekomenduojamos praktikos g ir k punktuose paminėta veikla. Bendrijos teisės aktai leidžia ij punkte nurodytą importą, jei neapmokestinimas nesukelia piktnaudžiavimo konkurencija ar didelio jos iškraipymo ir jei šios prekės naudojamos perduoti informaciją, kuri adresatui siunčiama nemokamai." 14. 33 rekomenduojama praktika "Bendrijos teisės aktuose nenumatomas šioje rekomenduojamoje praktikoje aptariamas atleidimas nuo muitų ir mokesčių." 15. 34 standartas "Šiame standarte išvardytos prekės atleidžiamos nuo muitų ir mokesčių tik tuomet, jei atitinkamas nagrinėjimas, analizė ar bandymai patys savaime nėra pardavimo skatinimo veikla." 16. 35 rekomenduojama praktika "Bendrijos teisės aktai numato šioje rekomenduojamoje praktikoje aptariamą atleidimą nuo muitų ir mokesčių, jei aptariamų medžiagų paprastai negalima dar kartą panaudoti ir su sąlyga, kad jų vertė yra įtraukta pervežamų prekių apmokestinamąją bazę." --------------------------------------------------